6-րդ գումարման ԱԺ-ի նիստերը մինչ օրս առանց միջադեպերի ու խայթոցների էին անցել: Բայց այսօր «Հեռուստատեսության և ռադիոյի մասին» ՀՀ օրենքում փոփոխություններ և լրացում կատարելու մասին նախագծի քննարկման ժամանակ ՀՀԿ պատգամավոր Արման Սաղաթելյանը «խախտեց» այդ հանգստությունը: «Ելք» դաշինքի խմբակցության պատգամավորները նախագծի քննարկմանը մտահոգություն հայտնեցին, որ առաջարկվող փոփոխությունը (որով նախատեսվում է ՀՀ տարածքում թվային ռադիոհեռարձակման անցնելու շրջանակում ռադիոհաճախականությունների նոր մրցույթներ հայտարարել) կարող է խախտել խոսքի ազատության իրավունքը: Բանն այն է, որ Հայաստանում կան ռադիոընկերություններ, որոնք լրատվական բնույթի են, իսկ դրանց թվայնացումը կարող է խնդիրներ առաջացնել: